ВЪПРОСИ И ОТГОВОРИ ПО ПРОЦЕДУРА

BG161PO003-2.1.13 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ“
ОТГОВОРИ НА ВЪПРОСИ С № 82-86,  
ПОЛУЧЕНИ В ПЕРИОДА 15.11.2011 г. - 17.11.2011 г.
И ПУБЛИКУВАНИ НА 28.11.2011 г.
ВЪПРОС № 82)
Здравейте,

Имам следните въпроси:

1. Във връзка с кандидатстване по проект фирма планира да изгради роботизирана клетка за заварки. Процесите на заваряване са свързани с отделяне на вредни емисии газ и същите трябва да бъдат филтрирани, когато се изпускат в атмосферата. Считате ли за допустим разходът за закупуване, монтиране и въвеждане в експлоатация вентилационна-филтрираща инсталация за заваръчната клетка? Същата представлява отделно оборудване от роботизираната клетка.

2. Считате ли за допустим  разходът за закупуването на стационарен индустриален гредов кран или телфер? Този тип оборудване представлява част от поточната линия, което спомага за подвигане и преместване на изклучително тежки суровини и материали в производството. Бих искал да уточня, че този тип оборудване не представлява самоходна машини като мото- и електрокари.

С уважение,

Любомир Танев
15.11.2011 г.

ОТГОВОР № 82)

По настоящата процедура за подбор на проекти са допустими дейности/разходи за закупуване и въвеждане в експлоатация (доставка, монтиране и първоначално изпитване) на оборудване (включително компютърно оборудване), представляващо дълготраен материален актив, което е пряко свързано с постигане на целите на проекта.
Освен това, проектите по процедурата трябва да имат за свой основен предмет осъществяването на инвестиции, насочени към една или повече от следните цели:
· разширяване на дейността на съществуващо предприятие;
· диверсификация на продукцията на съществуващо предприятие чрез въвеждане на нови продукти/услуги; 

· фундаментална промяна на цялостния производствен процес в съществуващо предприятие.

Предвид гореизложеното, разходите за стационарен гредови кран/телфер са допустими за финансиране по настоящата процедура, а разходите за вентилационна-филтрираща инсталация представляват недопустим разход.
ВЪПРОС № 83)
Уважаеми дами/господа,

Във връзка с откритата процедура за конкурентен подбор на проекти с определен срок за кандидатстване BG161PO003-2.1.13 „Технологична модернизация в малки и средни предприятия”, Ви моля за конкретен отговор на следния въпрос:

Предприятие „ХХХ” е създадено през 2008 г. има 3 приключени финансови години със следните данни:

	Година
	2008 г.
	2009 г.
	2010 г.

	Стойност на Активите (хиляди лева)
	3000
	7000
	6000

	Годишен оборот (хиляди лева)
	0
	1300
	5600

	Средносписъчен брой на персонала
	0
	30
	70

	Статус:
	Микро
	Малко
	Средно


По смисъла на чл. 4 от Закона за малките и средните предприятия предприятие „ХХ” е независимо предприятие.

В конкретния случай предприятието няма две последоватлен години с един и същ статус.

Какъв статус следва да посочим в т. 1 от Декларацията за обстоятелства по чл. 3 и чл. 4 от ЗМСП???

      Предварително Ви благодаря за отговора.

Владимир Чернев

16.11.2011 г.

ОТГОВОР № 83)
Всички данни (стойности) на критериите за МСП се изчисляват и попълват в Декларацията за обстоятелствата по чл. 3 и чл. 4 от Закона за малките и средните предприятия (ЗМСП) на годишна база – въз основа на данните за последната приключила финансова година (наречена в ЗМСП „предходна финансова година”). 

Статусът на микро, малко или средно предприятие се променя само ако в две последователни финансови години предприятието превиши или слезе под съответните граници. В конкретния случай, предприятието не е със статут на микро предприятие, защото  две последователни финансови години (2009 г. и 2010 г.)  превишава границите на микро предприятие. Доколкото предприятието няма две последователни години, в които да е имало данни за средно предприятие, предприятието може да кандидатства като малко.
Следва да се има предвид, че съгласно т.4.2.2 „Сключване на договори за безвъзмездна финансова помощ” от Насоките за кандидатстване, екипът по договаряне извършва проверка и във връзка с декларираните от кандидата обстоятелства относно категорията предприятието по чл. 3 и чл. 4 от ЗМСП. В случай че към датата на сключване на договора за безвъзмездна финансова помощ са настъпили промени в декларираните обстоятелства на етап кандидатстване в Декларацията за държавни помощи (Приложение Г), Декларацията по чл. 7, ал. 7, т. 1 от ПМС 121/31.05.2007 - (Приложение В), Декларацията за обстоятелствата по чл. 3 и чл. 4 от ЗМСП (Приложение Д), както и в Декларацията съгласно Раздел III от Формуляра за кандидатстване, същите се попълват и представят отново. При установяване на различия между категорията на кандидата (микро, малко или средно предприятие), на етап сключване на договор за предоставяне на безвъзмездна финансова помощ и максималния интензитет на безвъзмездната финансова помощ, посочен в проекта, то екипа по договаряне ще откаже предоставяне на безвъзмездна финансова помощ на основание, че размерът на безвъзмездната финансова помощ трябва да бъде в рамките на допустимите максимални и минимални размери, указани в т.1.4 от Насоките за кандидатстване. 
По преценка на кандидата, при предвиждана промяна на категорията предприятие от малко към средно, която може да настъпи до сключване на договор за безвъзмездна финансова помощ и риск от отказ за предоставяне на финансова помощ, кандидатът може при подаване на формуляра за кандидатстване  да посочи по-нисък интензитет, отговарящ на максимално допустимият интензитет на безвъзмездна финансова помощ за средно предприятие. В Насоките за кандидатстване са посочени границите на максималните и минималните %-ти от общите допустими разходи за безвъзмездната финансова помощ, което позволява на кандидата в проектното предложение да посочи размер различен от максималния за дадена категория предприятие.
ВЪПРОС № 84)
Уважаеми дами и господа,

На 21.10.2011 г. зададохме въпрос чрез формата в http://www.opcompetitiveness.bg във връзка с процедура BG161PO003-2.1.13 „Технологична модернизация в малки и средни предприятия“. За съжаление не намирам нашият въпрос сред отговорите на въпроси, зададени на тази дата, и предполагам, че не се е получил. По-долу изпращам отново въпроса, който ни интересува:

Здравейте, имаме следния въпрос:

Счита ли се за изпълнено условието кандидатът да има минимум 3 приключени финансови години (2008, 2009, 2010 г.), ако през  2011 е извършил 2 промени на правната си форма, съответно от СД в ООД и от ООД в ЕООД, при извършеното преобразуване от СД в ООД е променен ЕИК на предприятието, а при преобразуването от ООД в ЕООД – не е променен, като и при двете преобразувания е записано в учредителните документи и актуални състояния в Агенция по вписванията, че новото дружество е правоприемник на преобразуващото се дружество? 
Албена Тодорова
Поздрави,

Милка Паралска

16.11.2011 г.

ОТГОВОР № 84)

В случай, че едно търговско дружество (преобразуващо се дружество), съгласно чл. 264 от Търговския закон, се преобразува чрез промяна на правната форма, като се превърне в търговско дружество от друг вид (новоучредено дружество), то новоучреденото дружество става правоприемник на преобразуващото се дружество, което се прекратява без ликвидация. Когато събирателно дружество (СД), което има три приключени финансови години (2008, 2009 и 2010 г.) и през 2011 г. е преобразувано в дружество с ограничена отговорност (ООД) и впоследствие в еднолично дружество с ограничена отговорност (ЕООД), при условие че е на лице общо правоприемство, следва да се счита че последното дружество (ЕООД) има три приключени финансови години, т.е. финансовата история на СД/ООД може да се вземе предвид при определяне допустимостта на кандидата (ЕООД). В случай че кандидатът отговаря на всички останали изисквания и условия за кандидатстване, участието му е допустимо, при условие че бъде доказано правоприемството на дружеството.
При определяне на категорията си, кандидатът следва да спазва разпоредбите на чл. 3 и чл. 4 от Закона за малките и средни предприятия (ЗМСП). С оглед правилното определяне на категорията предприятие, кандидатът първо слeдва да определи какъв тип предприятие е към края на последната приключила финансова година – независимо предприятие, предприятие-парньор или свързано предприятие. Данните за средносписъчен брой на персонала, годишен оборот и стойност на активите се определят съгласно разпоредбите на чл. 4б – чл. 4г от ЗМСП.  В раздел I т. 5.2 „Финансови данни” от Формуляра за кандидатстване въз основа на годишния финансов отчет/годишния отчет за дейността, кандидатът следва да посочи данните си за 2010 г., 2009 г. и 2008 г., като тези данни трябва да включват данните на преобразуващото се дружество – Събирателното дружество (СД).
ВЪПРОС № 85)

Здравейте,
във връзка с кандидатстване по процедура BG161PO003-2.1.13 „Технологична модернизация в малки и средни предприятия" и попълването и прилагането на Приложение Д за обстоятелствата по чл. 3 и чл. 4 от ЗМСП моля да получа информация за следното:
Моето предприятие, което подава проектно предложение, е свързано с друго предприятие по смисъла на чл.4, ал. 5, т.1 от ЗМСП, което от своя страна /свързаното предприятие/ е свързано с друго предприятие, което е чуждестранно юридическо лице. Въпросът ми е: Необходимо ли е съгласно изискванията на закона да се добавят в пълен размер данните на свързаните предприятия на свързаните на моето предприятие?
 

Благодаря Ви
Десислава Костова
17.11.2011 г.

ОТГОВОР № 85)

При попълване на Декларацията за обстоятелствата по чл. 3 и чл. 4 от Закона за малките и средните предприятия (Приложение Д към Насоките за кандидатстване), е необходимо към данните на предприятието кандидат, да се прибавят и данните на предприятието, с което е свързано. Към тези данни се прибавят и данните на свързаните предприятия на свързаните с предприятието кандидат.  
ВЪПРОС № 86)

Uvajaemi Gospoda,

Molia da posochite ot kude mojem da izteglim Prilojenie D (SME

Declaration) vuv WORD format. V paketa dokumenti tia e dadena samo v PDF

format.

Blsgodarim predvaritelno.

S uvajenie,

Vessela Krasteva,
17.11.2011 г.

ОТГОВОР № 86)

Декларацията за обстоятелствата по чл. 3 и чл. 4 от ЗМСП (Приложение Д към Насоките за кандидатстване) е във формат pdf и следва да се попълва на ръка, а не електронно. 
